section_heading: Reprezentativna karijera
paragraph_text: Nakon što je novim grčkim izbornikom postao Otto Rehhagel, reprezentacija se izravno plasirala na Europsko prvenstvo u Portugalu 2004. a izbornik je na turnir pozvao i Nikolaidisa iako je bio ozlijeđen. Napad Grčke su činili Zisis Vryzas i Angelos Charisteas dok je Nikolaidis ulazio u igru s klupe u sve tri utakmice skupine. Na utakmici četvrtfinala protiv Francuske, Nikolaidis je bio u početnom sastavu a Grčka je senzacionalno pobijedila s 1:0. Nakon toga, igračeva ozljeda se povećala te nije igrao u posljednje dvije utakmice turnira. Za reprezentaciju je ukupno skupio 54 nastupa te je 17 puta bio strijelac. Zbog toga je danas šesti najbolji grčki reprezentativni strijelac. Iako je u igračkoj karijeri postigao mnogo, postavljaju se pitanja je li igrač mogao postići još više da se nije igrački umirovio u 31. godini.